Diari Oficial de la Generalitat Valenciana


Sumari del DOGV 2726, del 11-04-1996 (1996/837880)

ORDRE de 26 de març de 1996, de la Conselleria d'Agricultura i Medi Ambient, per la qual es dicten normes d'aplicació a la Comunitat Valenciana del règim d'ajudes per al foment del cessament anticipat en l'activitat agrària que s'estableix en el Reial Decret 1.695/1995, de 20 d'octubre.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/03/26/(2)/dof/vci/html**

### Dades del document

Número de DOGV
:   2726

Data del DOGV
:   11-04-1996

Secció del DOGV
:   DISPOSICIONS GENERALS

Número del document
:   1996/837880


Data del document
:   26-03-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 26 de març de 1996, de la Conselleria d'Agricultura i Medi Ambient, per la qual es dicten normes d'aplicació a la Comunitat Valenciana del règim d'ajudes per al foment del cessament anticipat en l'activitat agrària que s'estableix en el Reial Decret 1.695/1995, de 20 d'octubre.   
L'aplicació del Reglament (CEE) 2.079/1992, de 30 de juny, del Consell, va ser instrumentada a l'estat espanyol per mitjà del Reial Decret 477/1993, de 2 d'abril, pel qual s'establia un règim d'ajudes destinat a fomentar el cessament anticipat en l'activitat agrària, i adequat per a la seua aplicació a la Comunitat Valenciana a través de l'Ordre de 14 de setembre de 1993, de la Conselleria d'Agricultura i Pesca.  
Amb la finalitat d'adequar la política d'estructures agràries als objectius de la recent Llei 19/1995, de 4 de juliol, de Modernització de les Explotacions Agràries, com també de flexibilitzar algunes condicions que limitaven la possibilitat d'accés a les ajudes contemplades en el reglament comunitari, ha estat publicat el Reial Decret 1.695/1995, de 20 d'octubre, en el qual s'estableix un nou règim d'ajudes per al foment del cessament en l'activitat agrària i deroga el que s'establia en l'anterior.  
El Reial Decret 1.695/1995, actualment en vigor, tot i mantenir els objectius bàsics del que deroga, entre altres aspectes, relaciona el programa del cessament anticipat en l'activitat agrària amb el d'instal·lació d'agricultors joves sense explotació preexistent, redueix les dimensions mínimes exigides a qui cedeix, cessionari i la resultant de l'aplicació, i incrementa la quantia de les ajudes per a la consecució dels seus objectius.  
Per tot això, i davant la necessitat d'adequar la nova normativa per a l'aplicació a la Comunitat Valenciana  
ORDENE  
Article 1. àmbit d'aplicació  
El règim d'ajudes destinat a fomentar el cessament anticipat en l'activitat agrària que s'estableix en el Reial Decret 1.695/1995, de 20 d'octubre, serà d'aplicació en l'àmbit territorial de la Comunitat Valenciana d'acord amb les determinacions d'aquesta disposició.  
Article 2. Règim d'ajudes  
1. El règim d'ajudes és el que s'estableix en l'article 10 del Reial Decret 1.695/1995.  
2. Respecte del complement anual de jubilació, el beneficiari haurà d'acreditar la quantia de la jubilació definitiva reconeguda per la Seguretat Social i les quantitats pagades per ell en forma de quotes mensuals a l'esmentat organisme en els últims 12 mesos, a l'efecte de calcular l'esmentat complement, el qual podrà ser satisfet en pagament únic anual.  
Article 3. Dimensió mínima de l'explotació de qui cedeix  
1. En virtut del que s'estipula en l'article 7.1 del Reial Decret 1.695/1995, s'estableix com a dimensió mínima de l'explotació de qui cedeix, la de 2 UDE de marge brut estàndard en tot l'àmbit territorial de la Comunitat Valenciana.  
2. Per a determinar la dimensió de l'explotació de qui cedeix, podran computar-se els seus béns privatius i aquells amb caràcter d'associació de guanys quan hi haguera autorització expressa del cònjuge.  
Article 4. Acreditacions i documentació  
1. Per part dels qui cedeixen:  
1.1 Sol·licitud de les ajudes. L'administració posarà a disposició dels sol·licitants un model normalitzat.  
1.2 Fotocòpia compulsada del DNI i del NIF del peticionari i del cònjuge si escau.  
1.3 Certificat de la Tresoreria Territorial de la Seguretat Social en el qual s'acredite la inscripció en el règim especial agrari o autònom d'acord amb la seua activitat agrària, almenys els últims 10 anys anteriors a la sol·licitud del cessament. En aquest certificat constarà el període de cotització a la Seguretat Social, siga en algun dels règims assenyalats o en qualsevol altre, a fi d'acreditar el fet d'haver cotitzat un període que li permeta completar, en complir 65 anys, 15 anys almenys de cotització. També constarà que es troba al corrent en el pagament de les quotes a la Seguretat Social.  
1.4 Els documents acreditatius de la declaració de l'impost sobre la renda de les persones físiques de, com a mínim, dos dels tres darrers anys anteriors a la presentació de la sol·licitud del cessament i una dels últims cinc anys. Si el titular que cessa ho fa tenint el cònjuge al seu càrrec i les declaracions de IRPF no són conjuntes, s'hauran de presentar també les corresponents al cònjuge.  
1.5 El full de manteniment de tercers, que serà facilitat per l'oficina de la Conselleria d'Agricultura i Medi Ambient que tramite l'expedient.  
1.6 L'acreditació de la titularitat dels béns, terres i ramats que componguen l'explotació objecte de transmissió, mitjançant qualsevol dels següents documents:  
- Certificat o nota simple del registre de la propietat.  
- Escriptura pública de propietat.  
- Cartilla ramadera, si s'escau, actualitzada.  
- Qualsevol altre document admissible en dret, si no es disposa dels anteriors.  
1.7 Si l'explotació cedida està constituïda per béns privatius i d'associació de guanys, la sol·licitud ha de ser signada pels dos cònjuges i, a més, caldrà aportar autorització expressa del cònjuge per a la cessió dels béns de l'associació de guanys.  
2. Per part dels cessionaris:  
2.1 Amb explotació preexistent i treballadors del sector:  
2.1.1 Annex a la sol·licitud de qui cedeix. L'administració posarà a la seua disposició un model normalitzat.  
2.1.2 Fotocòpia compulsada del DNI i del NIF.  
2.1.3 Acreditació de la capacitat professional suficient, com es defineix en l'article 5 del Reglament (CE) 2.328/91, de 15 de juliol de 1991, del Consell, relatiu a la millora de l'eficàcia de les explotacions agràries.  
2.1.4 Acreditació de la Tresoreria Territorial de la Seguretat Social de la inscripció en el règim especial agrari o autònom d'acord amb la seua activitat agrària, i haver cotitzat en qualsevol d'aquests règims durant un període mínim d'un any. Aquesta documentació podrà substituir-se per la fotocòpia compulsada de la cartilla de la Seguretat Social i la presentació dels rebuts de les últimes 12 quotes de cotització.  
2.1.5 Els qui hagen d'acreditar la preexistència d'explotació agrària durant un any, ho faran per mitjà de la corresponent declaració de l'impost sobre la renda de les persones físiques i l'acreditació de la titularitat com s'indica en el punt 1.6.  
2.2 Agricultors joves:  
En cas que el cessionari siga agricultor jove, com es defineix en l'apartat 7 de l'article 2 de la Llei 19/1995, de 4 de juliol, de Modernització de les Explotacions Agràries, haurà de complir els requisits exigits en el capítol IV de l'esmentada llei.  
2.3 Cooperatives o altre tipus de persones jurídiques:  
Si el cessionari fóra una cooperativa o altra persona jurídica, haurà de complir les condicions recollides en la Llei 19/1995, de 4 de juliol, de Modernització de les Explotacions Agràries, articles 5 i 6.  
3. Per part dels treballadors cessants:  
Els treballadors de les explotacions els titulars de les quals cessen en l'activitat agrària i desitgen acollir-se al cessament anticipat, hauran de presentar expedient propi, independent del titular, amb la següent documentació:  
3.1 Sol·licitud de l'ajuda. L'administració posarà a disposició dels sol·licitants un model normalitzat.  
3.2 Fotocòpia compulsada del DNI i del NIF.  
3.3 Certificat de la Tresoreria Territorial de la Seguretat Social en el qual s'acredite la inscripció en el règim especial agrari o autònom per activitat agrària, almenys els últims cinc anys anteriors al cessament. Aquest règim serà el de compte d'altri si no existeix parentiu entre el titular que cessa i el treballador. Si existeix parentiu, fins a segon grau inclusivament, i conviu en el seu domicili i estiga al seu càrrec, ho serà en un règim i modalitat semblant, almenys, al de qui cedeix, excepte prova en contrari.  
En el certificat expedit per la Tresoreria Territorial de la Seguretat Social constarà el període de cotització, siga en algun dels règims assenyalats o en qualsevol altre, de manera que els permeta completar, en complir 65 anys, almenys 15 anys de cotització, dels quals els dos últims anteriors al cessament ho han de ser sense interrupció, com també el fet de trobar-se al corrent del pagament de les cotitzacions.  
3.4 En el cas de treballador sense relació de parentiu amb qui cedeix, s'hauran de presentar contractes de treball o documents acreditatius de cotització per jornades reals a la Seguretat Social dels cinc anys que precedeixen l'inici del cessament del titular a fi de comprovar que, com a mínim, s'ha treballat durant el temps equivalent a tres anys de treball a temps complet d'aquests cinc anteriors.  
3.5 Acreditació d'estar al corrent de les obligacions fiscals, mitjançant un certificat expedit per la corresponent delegació de l'Agència Estatal d'Administració Tributària, acompanyat de la còpia o fotocòpia de l'imprés de sol·licitud d'aquest certificat.   
Article 5. Requisits de l'explotació resultant  
L'explotació resultant haurà de reunir en el termini màxim de dos anys els requisits exigits en el punt 3 de l'article 7 del Reial Decret 1.695/1995, per a tenir la consideració d'explotació prioritària.  
Article 6. Incompatibilitats  
Els titulars d'explotacions que s'acullen a les ajudes regulades en aquesta ordre s'atendran al que es disposa en l'article 12 del Reial Decret 1695/1995.  
Article 7. Serveis de transmissió de terres  
La Conselleria d'Agricultura i Medi Ambient podrà autoritzar serveis adequats per a facilitar als agricultors la transmissió de terres i l'ampliació d'explotacions agràries, com també la reactivació de les terres a usos forestals, la creació de reserves ecològiques o altres usos no agraris. Els usos als quals es dediquen les terres cedides funcionaran sempre en condicions compatibles amb el manteniment o la millora del medi ambient i de l'espai rural.  
Article 8. Transmissió de l'explotació  
1. Quan la transmissió de l'explotació per part de qui cedeix s'efectue, en tot o en part, mitjançant la fórmula d'arrendament, d'acord amb l'apartat 1.b de l'article 8 del Reial Decret 1.695/1995, s'haurà de formalitzar l'arrendament en escriptura pública o contracte privat i ser inscrit, després de la liquidació de l'impost corresponent, en el Registre Especial d'Arrendaments Rústics de la Comunitat Valenciana, creat pel Decret 186/1991, de 15 d'octubre, del Consell de la Generalitat Valenciana.   
La percepció de les ajudes quedarà condicionada a la certificació de la inscripció en aquest registre.  
2. Si la transmissió de qui cedeix es fa, en tot o en part, per mitjà de venda o donació, s'efectuaran mitjançant la corresponent escriptura pública.  
Article 9. Reserva per a consum familiar  
Respecte de l'apartat 1.a de l'article 8 del Reial Decret 1.695/1995, la part d'explotació que pot continuar explotant qui cedeix, a més de no explotar-la amb finalitats comercials, la seua dimensió serà de tal manera que no supere 0,5 UDE de marge brut estàndard.  
Article 10. Activitats alternatives  
En relació amb les activitats alternatives a la ramadera, diferents de l'agrícola, a què fa referència l'apartat 2 de l'article 8 del Reial Decret 1.695/1995, l'administració podrà requerir la documentació necessària al cessionari per determinar la dimensió econòmica d'aquestes activitats.  
Article 11. Tramitació de les ajudes  
Les sol·licituds d'ajudes previstes en aquesta disposició podran presentar-se en les oficines comarcals i serveis territorials dependents de la Conselleria d'Agricultura i Medi Ambient, sense perjudici que també puga fer-se en els organismes i entitats previstos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La presentació de sol·licituds podrà realitzar-se durant tot l'any i la tramitació la realitzarà la Conselleria d'Agricultura i Medi Ambient.  
Article 12. Resolució  
Sobre les sol·licituds d'ajuda recaurà resolució en un termini màxim de sis mesos, comptadors a partir de la data de registre de l'expedient. En cas de no produir-se en aquest termini, s'haurà de considerar el silenci administratiu com a denegatori.  
Article 13. Compliment dels compromisos  
1. Excepte petició justificada i la corresponent aprovació, el termini d'execució de compliment de compromisos que donen dret a les ajudes serà de sis mesos, comptadors a partir del dia següent a la data de la resolució.  
2. Una vegada complits els compromisos, caldrà comunicar-ho als serveis competents per a procedir a la comprovació i posterior certificació d'aquells.  
Article 14. Certificat  
1. Al certificat que emeta el tècnic corresponent, caldrà adjuntar la documentació següent:  
1.1 Acreditació de la transmissió de l'explotació al cessionari, amb els requisits expressats en aquesta ordre.  
1.2 Certificat d'estar al corrent de les obligacions amb la Hisenda Pública i la Seguretat Social.  
1.3 Quan qui cedeix no s'haja reservat terra per dedicar-la al consum familiar, declaració censal de cessament en l'activitat (models 036 o 037 de l'Agència Estatal d'Administració Tributària) i, si s'escau, baixa en l'impost d'activitats econòmiques (IAE).  
1.4 Quan en el moment de la certificació de l'expedient, l'explotació resultant no reuneix els requisits exigits per la Llei 19/1995 per a ser considerada prioritària, s'acompanyarà amb un escrit signat pel cessionari, en el qual es compromet a reunir-los en el termini de dos anys.  
Article 15. Drets i obligacions dels beneficiaris  
El dret a la percepció de les ajudes aprovades tindrà efecte a partir del dia primer del mes següent a aquell en el qual el beneficiari presente els justificants acreditatius del compliment dels compromisos assenyalats en l'article anterior.  
El beneficiari haurà de comunicar, durant la tramitació de la sol·licitud i fins a la data de la jubilació definitiva, qualsevol variació referent a la seua situació respecte de la Seguretat Social.  
En cap cas la transmissió de l'explotació podrà realitzar-se amb anterioritat a la concessió de l'ajuda.  
Durant el període de la percepció de les ajudes regulades en aquesta ordre, el beneficiari estarà considerat en situació assimilada a la d'alta, amb l'obligació de cotitzar en el corresponent règim del sistema de la Seguretat Social.  
Mentre es mantinga la percepció d'ajudes, el beneficiari o els seus hereus hauran de comunicar a la Conselleria d'Agricultura i Medi Ambient les variacions esdevingudes en relació amb les circumstàncies de tipus familiar i personal que puguen afectar l'aplicació d'aquestes subvencions.  
Article 16. Finançament  
Les ajudes regulades en aquesta ordre es lliuraran a càrrec de l'aplicació pressupostària 44.52.779.15.1, línia 929, i dins dels límits fixats en el conveni bilateral subscrit per la Generalitat Valenciana i el Ministeri d'Agricultura, Pesca i Alimentació per al quinquenni 1993 a 1997.  
L'import global màxim de la quantia de les indemnitzacions regulades en aquesta ordre per a l'any 1996, és de vint-i-cinc milions de pessetes (73.036.638 PTA).  
Article 17. Revalorització automàtica  
La revisió anual de les quanties de les indemnitzacions que es fixen en l'article 10 del Reial Decret 1.695/1995, que poguera fer el Ministeri d'Agricultura, Pesca i Alimentació, seran d'aplicació a la Comunitat Valenciana a partir de la data d'entrada en vigor de la corresponent disposició estatal.  
Article 18. Règim supletori  
En tot allò que no es regula expressament en aquesta ordre, s'atendrà el que es disposa en el Reial Decret 1.695/1995, de 20 d'octubre.  
DISPOSICIONS ADDICIONALS  
Primera  
Es delega en el director general d'Estructures Agràries i Desenvolupament Rural l'exercici de la competència per a resoldre les sol·licituds que es presenten a l'empara d'aquesta ordre.  
Segona  
Es faculta el director general d'Estructures Agràries i Desenvolupament Rural perquè dicte les disposicions necessàries per a l'aplicació i desenvolupament d'aquesta ordre.  
DISPOSICIó TRANSITòRIA  
Els expedients tramitats a l'empara del Reial Decret 477/1993 i de l'Ordre de la Conselleria d'Agricultura i Pesca de 14 de setembre de 1993, sobre els quals no haja recaigut resolució fins a l'entrada en vigor d'aquesta ordre, s'acomodaran al que s'hi disposa, després de la sol·licitud de l'interessat.  
DISPOSICIó DEROGATòRIA úNICA  
Queda derogada l'Ordre de la Conselleria d'Agricultura i Pesca de 14 de setembre de 1993, per la qual es regulen determinats aspectes del règim d'ajudes per al foment del cessament anticipat en l'activitat agrària, i totes les disposicions d'igual o inferior rang que s'oposen al que es preveu en aquesta ordre.  
DISPOSICIó FINAL  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, a 26 de març de 1996  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ


Còpia Permalink ELI